Správa zo zahraničnej pracovnej cesty

1.	Účastníci ZPC:

Titul, meno a priezvisko:	Mgr. Jana Tatarková	
Pracovisko:	Ministerstvo školstva, vedy, výskumu a športu SR, 
Stromová 1, 813 30 Bratislava	
Pracovné zaradenie:	štátny radca	
Znalosť jazykov:	Aj/C2, NJ/B2

2.	 Zahraničná pracovná cesta:

Názov št. návštevy:
Štát:	Ad hoc zasadnutie Výboru pre zamestnanosť
Belgicko	
Mesto:	Brusel	
Vykonaná v dňoch:	29.-30.11.2012	
Prijímajúca organizácia:	Európska komisia	
Spôsob financovania:	Cestovné náklady hradila EK, ubytovacie náklady a stravné bolo hradené MŠVVaŠ SR

3. Rámcový program pobytu:
29.11.2012			Príchod do Bruselu vo večerných hodinách, ubytovanie
30.11.2012			Celodenná účasť na ad hoc zasadaní Výboru, príchod do Bratislavy 				v nočných hodinách

4. Priebeh ZPC:

Zástupca MŠVVaŠ SR sa na ad hoc zasadnutí Výboru pre zamestnanosť zúčastnil na priamu žiadosť MPSVaR, ktoré na Výbore odpočtovalo plnenie špecifických odporúčaní EK pre SR zameraných na postavenie žien na trhu práce. Samotné špecifické odporúčanie je v gescii MPSVaR SR, ktoré však pri plnení tohto odporúčania úzko spolupracuje s MŠVVaŠ SR.
Slovensko v súčasnosti zaostáva za vyspelými krajinami EÚ v podiele žien na pracovnom trhu. Relatívne nižší podiel žien na trhu práce v porovnaní s EÚ sa týka predovšetkým mladšej a staršej generácie. Naopak podiel žien na trhu práce vo veku 35-54 je dokonca v porovnaní s krajinami EÚ vyšší. Jedným z hlavných dôvodov relatívne nižšej participácie pri vekovej kategórii 15 - 34 sú rodičovské povinnosti. Ďalšími dôvodmi, prečo je na Slovensku nižší podiel žien na trhu práce je ich účasť na štúdiu a relatívne nízky vek odchodu do dôchodku.
Jedným z faktorov ovplyvňujúcich participáciu mladých žien na trhu práce sú kapacity predškolských vzdelávacích zariadení. Na Slovensku sa predškolské vzdelávanie a výchova realizuje v materských školách, ktoré sú súčasťou siete škôl. V súčasnosti síce vzniká tlak na kapacity materských škôl, avšak podľa demografickej prognózy Európskej komisie bude počet detí vo veku 3-6 rokov rásť iba do roku 2016 a následne sa predpokladá ich postupný pokles. V menšom rozsahu sa predškolská príprava detí úspešne realizuje aj ako príprava detí v domácom prostredí alebo v programoch komunitných, materských a nízkoprahových centier. 
V oblasti priamej finančnej podpory rodín s deťmi sú v súčasnosti vytvorené podmienky na možnosť zosúladenia pracovného a rodinného života rodičov, a to nielen súbehom akéhokoľvek príjmu  zo zárobkovej činnosti a rodičovského príspevku, ale aj zavedením príspevku na starostlivosť o dieťa. Výška príspevku starostlivosti o dieťa už prevyšuje hodnotu rodičovského príspevku, čo je v súlade so správnym nastavením motivácií vo vzťahu k trhu práce. Navyše rodičovský príspevok ako aj príspevok na starostlivosť o dieťa môže čerpať ktorýkoľvek rodič podľa ich dohody. Týmto nástrojom  sa vytvorili možnosti nielen na zabezpečenie finančnej dostupnosti služieb starostlivosti o dieťa pre rodičov s nižšími príjmami, ale vytvorili sa aj podmienky pre vznik pracovných činností a pracovných miest zameraných na starostlivosť o dieťa, napr. v súkromných zariadeniach s menšou kapacitou podľa reálnej potreby v jednotlivých regiónoch. 
V prípade zabezpečenia starostlivosti o maloleté dieťa na Slovensku viac-menej prevláda rodinný princíp, t.j. zabezpečenie starostlivosti o dieťa predovšetkým osobnou starostlivosťou matky, resp. starým rodičom. Z celkového hľadiska je uvedený nástroj jedným z kľúčových nástrojov pri zabezpečení work-life balance, avšak primárnym problémom vyššej účasti žien na trhu práce zostáva nezamestnanosť a nedostatočné vytváranie nových pracovných miest najmä v regiónoch s vyššou mierou nezamestnanosti, čo ovplyvňuje aj voľbu rodičov pri výbere formy zabezpečenia starostlivosti o dieťa.
EK boli zároveň prezentované 2 projekty v gescii MŠVVaŠ SR:
1. Podpora predprimárneho vzdelávania v materských školách – cieľom projektu je podporovať predprimárne vzdelávanie v materských školách rozširovaním existujúcich foriem výchovy a vzdelávania. Rozšíria sa kapacity materských škôl vytváraním tried v priestoroch spĺňajúcich priestorové, hygienické a materiálno-technické požiadavky. 

	2. Národný projekt "Inkluzívny model výchovy na predprimárnom stupni školskej sústavy" – 	cieľom projektu je prostredníctvom vzdelávania pedagogických zamestnancov a odborných 	zamestnancov zlepšiť vzdelanostnú úroveň detí pochádzajúcich z marginalizovaných 	rómskych komunít a tým rozvinúť potrebné kompetencie pre ich vstup na primárny stupeň 	vzdelávania. Skvalitniť profesijné kompetencie pedagogických zamestnancov a odborných 	zamestnancov 	podieľajúcich sa na edukácii detí pochádzajúcich z marginalizovaných 	rómskych komunít a 	tým podporiť ich sociálnu inklúziu na predprimárnom stupni školskej 	sústavy.

5. Odporúčané závery

Nakoľko sa rokovanie týkalo odporúčaní k národným programom reforiem a programom stability/konvergenčným programom pre jednotlivé členské štáty EÚ s cieľom pomôcť členským štátom pripraviť ich hospodárske a sociálne politiky na plnenie cieľov stratégie Európa 2020, ktoré sú v gescii MPSVaR SR, nevyplývajú pre ministerstvo žiadne priame odporúčania. 
Predpokladáme ďalšiu úzku spoluprácu s MPSVaR SR.
Z: sekcia medzinárodnej spolupráce, európskych záležitostí a celoživotného vzdelávania MŠVVaŠ SR
T: priebežne
6.  Prehľad prinesenej dokumentácie
Dokumentácia zo študijnej návštevy je uložená na SĎVM MŠVVaŠ SR. 

7.  Spôsob zverejnenia výsledkov
Správa zo ZPC bola zaslaná sekcii medzinárodnej spolupráce MŠVVŠ SR, ktorá ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Jana Tatarková, SMSEZ, MŠVVaŠ SR

Dátum:                       21.12.2012 

Správu schválil:         Ing. Vladimír Belovič, CSc. – poverený riadením SMSEZ